15.10.2009 14:54   Oktoobrikuu algusest väärivad meenutamist kaks Pärdi-ettekannet eesti muusikutelt: Andres Mustonen juhatas rahvusvahelisel muusikapäeval Soomes tema "Collage'i teemal B-A-C-H" ning Andres Uibo mängis Pärdi orelimissat "Annum per annum" Milano katedraalis.    11. oktoobril esitasid Saksamaal Gera Johannese kirikus Pärdi kahte suurteost Weimari Kõrgema Muusikakooli tudengid. Kõlasid "Te Deum" ja "Berliini missa",  dirigeeris Christian Frank. Samal päeval mängiti "Fratrest" Roomas, esitajaks Orchestra Sinfonica Abruzzese.    Sel päeval etendati veel Tokyos Pärdi muusikale loodud kaht balletilavastust - "Tabula rasa" ning "Peegel peeglis", kus tantsisid New York City Ballet' solistid New Japan Philharmonic Orchestra saatel. Järgmisel päeval mängis Austraalia Rahvusliku Muusikaakadeemia üliõpilasorkester Arvo Pärdi "Cantust" Melbourne'is Püha Patricku katedraalis.    Eile esitas Arvo Pärdi "Frartrese"  oma kodulinnas kuulus kammerorkester Camerata Kiel. Ülehomme laulab Pärdi enam kui poolteist tundi kestva suurteose "Kanon Pokajanen" Belgia kammerkoor Aquarius Prantsusmaal Roubaix' festivalil, West London Sinfonia mängib aga pala "Kui Bach oleks mesilasi pidanud".    17. oktoobril alustab ka Bielefeldi Tantsuteater oma etendusi Pärdi "Tabula rasa" muusikale lavastatud balletiga ja Eesti Filharmoonia Kammerkoor tuleb Daniel Reussi juhatusel Pärti laulma Amsterdami Tenso festivalile.